‘અરેરે….!’ શાંતિ મનમાં બબડી, ‘બાથરૂમનું પણ સત્યાનાશ વાળી નાંખ્યું ! ઠીક છે.. આવ્યો છે તો ભલે આવ્યો. પાણી પીને રવાના થાય….’ પણ કાનાને પાણીનો ગ્લાસ તો આપ્યો જ નથી ! સાવ ભુલાઈ ગયું. આ પ્લેગની બીક જ એવી છે. મોત જાણે આસપાસમાં જ હવામાં વહેતું હોય એમ લાગે છે. ચાંચડ કેવું હોય એ ખબર નથી પણ એકએક જંતુ ચાંચડ જેવું લાગે છે. ઉંદર તો અમથોય દીઠયો ગમતો નથી પણ પાડોશીના ઘરમાંથી ક્યારેય આવી ચડે છે ત્યારે તેની પૂંછડી પકડીને મોત પણ ઘરમાં ઘૂસતું હોય એમ લાગે છે.